钦定古今图书集成/历象汇编/历法典/第100卷 > 唐
## 钦定古今图书集成/历象汇编/历法典/第100卷 > 唐

### 高宗麟德二年为木浑图以测黄道

按《唐书高宗本纪》，不载。　按《历志》，高宗时，戊寅历益
疏，李淳风作《甲子元历》以献，诏太史起麟德二年颁
用，谓之“麟德历。”古历有《章蔀》，有《元纪》，有日分，度分参
差不齐，淳风为总法千三百四十以一之，损益中晷
术以考日至，为木浑图以测黄道。馀因刘焯《皇极历
法》增损所宜，当时以为密。与太史令瞿昙罗所上经
纬历参行。

### 仪凤四年遣太常博士姚元立表于岳台

按《唐书高宗本纪》。不载　按《嵩高志》，杜氏《通典》云：“仪
凤四年五月，命太常博士姚元于阳城测景台，依古
法立八尺表，夏至日中测景尺有五寸。”正同古法。

### 元宗开元九年诏太史测天下之晷求土中以为定数

按《唐书元宗本纪》，不载。　按《天文志》中晷之法，初，淳
风造历，定二十四气中晷，与祖冲之短长颇异，然未
知其孰是。及一行作《大衍历》，诏太史测天下之晷，求
其土中，以为定数。其议曰：“《周礼》大可徒以土圭之法
测土深，日至之景，尺有五寸，谓之地中。郑氏以为日
景于地千里而差一寸，尺有五寸者，南戴日下万五
千”里，地与星辰四游，升降于三万里内，是以半之，得
地中，今颍川阳城是也。宋元嘉中，南征林邑，五月立
表望之，日在表北，交州影在表南三寸，林邑九寸一
分，交州去洛水陆之路九千里，盖山川回折使之然，
以表考，其弦当五千乎？

按《大唐新语》：“僧一行造黄道游仪以进。御制《游仪铭》
付太史监，将向灵台上用以测候，分遣太史官驰驿
往安南朗、兖等州测候日影，同以二分二至之日午
时量日影，皆数年方定。”

开元十一年，“诏太史南宫说立《石表》于阳城。”

按《唐书元宗本纪》，不载。　按《嵩高志》，测景台在告成
镇，即古阳城地也。有石方可仞馀，耸立盈丈，上植石
表八尺，刻其南，曰“周公测景台。”按《唐地理志》云：“阳城
有测景台，开元十一年诏太史监南宫说刻石表焉。”
即今表是也。

开元十二年，测各处晷景，以校其差。

按：《唐书元宗本纪》，不载。　按《天文志》，开元十二年，测
交州夏至在表南三寸三分，与元嘉所测略同。使者
大相元太言：“交州望极，才高二十馀度。八月，海中望
老人星下列星粲然明大者甚众，古所未识。乃浑天
家以为常没地中者也。大率去南极二十度已上之
星则见。又铁勒回纥在薛延陀之北，去京师六千九
百里。其北又有骨利干，居澣海之北，北距大海，昼长
而夜短。既夜，天如曛不暝，夕胹羊髀，才熟而曙”，盖近
日出没之所。太史监南宫说择河南平地，设水准绳
墨，植表而以引度之，自滑台始白马，夏至之晷，尺五
寸七分。又南百九十八里百七十九步，得浚仪岳台，
晷尺五寸三分。又南百六十七里二百八十一步，得扶沟，晷尺四寸四分。又南百六十里百一十步，至上
蔡武津，晷尺三寸六分半。大率五百二十六里二百
七十步，晷差二寸馀。而旧说王畿千里，影差一寸，妄
矣。今以句股校阳城中晷，夏至尺四寸七分八釐，冬
至丈二尺七寸一分半。定春秋分五尺四寸三分。以
覆矩斜视，极出地三十“四度十分度之四。”自《滑台》表
视之，极高三十五度三分，冬至丈三尺。定春秋分五
尺五寸六分。自《浚仪》表视之，极高三十四度八分，冬
至丈二尺八寸五分，定春秋分五尺五寸。自《扶沟》表
视之，极高三十四度三分，冬至丈二尺五寸五分，定
春秋分五尺三寸七分。上蔡武津表视之，极高三十
三度八“分，冬至丈二尺三寸八分，定春秋分五尺二
寸八分。其北极去地，虽秒分微有盈缩，难以目校。大
率三百五十一里八十步而极差一度。”极之远近异，
则黄道轨景，固随而变矣。自此为率，推之比岁武陵，
晷夏至七寸七分，冬至丈五寸三分，春秋分四尺三
寸七分半。以图测之，定气四尺四寸七分。按图斜视，
极高二十九度半，差阳城五度三分。《蔚州横野军》，夏
至二尺二寸九分，冬至丈五尺八寸九分，春秋分六
尺四寸四分半。以图测之，定气六尺六寸二分半。按
图斜视，极高四十度，差阳城五度三分。凡南北之差
十度半，其径三千六百八十八里九十步。自阳城至
武陵千八百二十六里七十“六步；自阳城至横野，千
八百六十一里二百十四步。夏至晷差尺五寸三分，
自阳城至武陵，差七寸三分；自野城至横野，差八寸。”
冬至晷差五尺三寸六分；自阳城至武陵，差二尺一
寸八分。自阳城至横野，差三尺一寸八分。率夏至与
南方差少，冬至与北方差多。又以图校安南，日在天
顶北二度四分，极高二十度四分。《冬至》晷七尺九寸
四分。定春秋分二尺九寸三分，夏至在表南三寸三
分。差《阳城》十四度三分，其径五千二十三里。至林邑，
日在天顶北六度六分。彊极高十七度四分，周圆三
十五度，常见不隐。冬至晷六尺九寸。定春秋分二尺
八寸五分，夏至在表南五寸七分，其径六千一百“一
十二里。”若令距阳城而北，至铁勒之地，亦差十七度
四分，与林邑正等，则五月日在天顶南二十七度四
分，极高五十二度，周圆百四度，常见不隐。北至晷四
尺一寸三分，南至晷二丈九尺二寸六分，定春秋分
晷五尺八寸七分，其没地才十五馀度。夕没亥西，晨
出丑东，校其里数，已在回纥之北。“又南距洛阳九千
八百一十五里，则极长之昼，其夕常明，然则骨利干
犹在其南矣。”吴中常侍王蕃考先儒所传，以戴日下
万五千里为句股，斜射阳城，考周径之率，以揆天度，
当千四百六里二十四步有馀。今测日晷，距阳城五
千里，已在戴日之南，则一度之广皆三分减二。南北
极相去八万里，其“径五万里”，宇宙之广，岂若是乎？然
则蕃之术以蠡测海者也。古人所以恃《句股术》，谓其
有证于近事。顾未知目视不能及远，远则微差，其差
不已，遂与术错。譬游于太湖，广袤不盈百里，见日月
朝夕出入湖中；及其浮于巨海，不知几千万里，犹见
日月朝夕出入其中矣。若于朝夕之际，俱设重差而
望“之，必将大小同术，无以分矣。横既有之，纵亦宜然。
又若树两表，南北相距十里，其崇皆数十里，置大炬
于南表之端，而植八尺之本于其下，则当无影。试从
南表之下，仰望北表之端，必将积微分之差，渐与南
表参合。表首参合，则置炬于其上，亦当无影矣。又置
大炬于北表之端，而植八尺之木于其下，则当无影。
试从北表之下，仰望南表之端，又将积微分之差，渐
与北表参合。表首参合，则置炬于其上，亦当无影矣。
复于二表间，更植八尺之木，仰而望之，则表首环屈
相合。若置火炬于两表之端，皆当无影矣。夫数十里
之高与十里之广，然犹斜射之影，与仰望不殊。今欲
凭晷差以指远近高下”，尚不可知，而况稽“《周天》里步
于不测之中”，又可必乎？